CELEX: C2004/284/51
Language: hu
Date: 2004-11-20 00:00:00
Title: T-376/04. sz. ügy: A Polyelectrolyte Producers Group által az Európai Unió Tanácsa és az Európai Közösségek Bizottsága ellen 2004. szeptember 17-én benyújtott kereset

20.11.2004   
            
            
               HU
            
            
               Az Európai Unió Hivatalos Lapja
            
            
               C 284/26
            
         A Polyelectrolyte Producers Group által az Európai Unió Tanácsa és az Európai Közösségek Bizottsága ellen 2004. szeptember 17-én benyújtott kereset
   (T-376/04. sz. ügy)
   (2004/C 284/51)
   Az eljárás nyelve: angol
   A Polyelectrolyte Producers Group, székhely: Brüsszel (Belgium), képviselik: K. Van Maldegem és C. Mereu, ügyvédek, 2004. szeptember 17-én keresetet nyújtott be az Európai Közösségek Elsőfokú Bíróságához az Európai Unió Tanácsa és az Európai Közösségek Bizottsága ellen.
   A felperes keresetében azt kéri, hogy az Elsőfokú Bíróság:
   
               —
            
            
               rendelje el az alperes azon – az EGT-megállapodás II. mellékletének (Műszaki rendszabályok, szabványok, bevizsgálás és tanúsítás) módosításáról szóló, 2004. április 26-i 59/2004 EGT-vegyesbizottsági határozatban (1) foglalt – döntésének megsemmisítését, amellyel lehetővé tette, hogy a Közösség területén irányadónál szigorúbb szennyezettségi határértéket alkalmazzon Norvégia az akrilamid vegyi anyag vonatkozásában; illetve semmisítse meg a Közösség, a határozat elfogadását jóváhagyó álláspontját;
            
         
               —
            
            
               állapítsa meg, hogy az EGT-megállapodás – II. melléklet XV. fejezet – a veszélyes anyagokkal kapcsolatos rendelkezések felülvizsgálatáról szóló, 1999. március 26-i EGT-Vegyesbizottsági közös nyilatkozat (2) jogellenes és a felperessel szemben nem alkalmazható annyiban, amennyiben az lehetővé tette, hogy a Közösség területén irányadónál szigorúbb szennyezettségi határértéket alkalmazzon Norvégia az akrilamid vegyi anyag vonatkozásában;
            
         
               —
            
            
               kötelezze az alperest arra, hogy térítse meg a felperesnek a megtámadott jogi aktusok következtében elszenvedett kárát és ítéljen meg a felperes javára ideiglenesen egy euró összegű kártérítést és annak kamatait addig, amíg a tényleges összeg kiszámítása és meghatározása folyamatban van;
            
         
               —
            
            
               kötelezze az alperest az eljárás során felmerült költségek viselésére.
            
         Jogalapok és fontosabb érvek:
   A keresete alátámasztásaként a felperes előadja, hogy újabb közösségi jogi szabályozás hiányában, az EGT-megállapodás 102. cikke alapján nem volt hatáskör a megtámadott intézkedések meghozatalára. A felperes továbbá előadja, hogy a megtámadott intézkedések gátolják az áruk szabad mozgását és így sértik az EGT–megállapodás 1., 3. és 97. cikkeit. Előadja továbbá, hogy az intézkedések ellentétesek a 67/548/EGK irányelv (3) 30. és 31. cikkével. A felperes álláspontja szerint az intézkedések sértik a jogbiztonság és jogos feltevések, az arányosság és a diszkrimináció tilalmának közösségi jogi elveit, továbbá alapvető eljárási szabályokat, nevezetesen az Európai Parlamenttel való konzultáció kötelezettségét és az indokolási kötelezettséget.
   A kártérítési kérelme vonatkozásában a felperes előadja, hogy a megtámadott intézkedések következtében anyagi kára keletkezett azzal, hogy a Norvégiában eladásra kerülő poliakrilamid esetében szigorúbb határértéket és veszélyre való figyelmeztetést tartalmazó címkét kellett alkalmaznia, valamint nem anyagi kára keletkezett azzal, hogy a felperes álláspontja szerint, az alperes által lehetővé tett norvég intézkedések rossz fényt vetettek a poliakrilamid besorolására Norvégia határain kívül is.
   
      (1)  HL L 277., 2004. 8.26., 24. o.
   
      (2)  HL C 185., 1999.7.1., 6. o.
   
      (3)  A veszélyes anyagok osztályozására, csomagolására és címkézésére vonatkozó törvényi, rendeleti és közigazgatási rendelkezések közelítéséről szóló, 1967. július 27-i 67/548/EGK irányelv (HL 196., 1967.8.16., 1. o.).